b'\n_START_ARTICLE_\nMartin Lampkin\n_START_SECTION_\nResum biogr\xc3\xa0fic\n_START_PARAGRAPH_\nConegut familiarment com a Mart, era el tercer germ\xc3\xa0 d\'una de les fam\xc3\xadlies m\xc3\xa9s famoses dins l\'esport del motociclisme durant la d\xc3\xa8cada de 1960 al Regne Unit. Els seus germans, Arthur i Alan (Sid) eren pilots oficials de proves de les motocicletes BSA, i amb elles obtingueren grans \xc3\xa8xits en motocr\xc3\xb2s, trial i enduro, guanyant-ne gaireb\xc3\xa9 totes les curses importants. Gr\xc3\xa0cies als seus triomfs van ser promocionats per la BBC com a model d\'esportistes a imitar, i aix\xc3\xb2 els va fer molt populars durant anys._NEWLINE_Martin va comen\xc3\xa7ar com els seus germans, competint en diverses disciplines alhora, fins que es va especialitzar en el trial. Aviat va dominar aquest esport i a mitjan d\xc3\xa8cada de 1970 en va esdevenir un dels millors pilots internacionals, juntament amb el seu amic Malcolm Rathmell (tamb\xc3\xa9 de Yorkshire), Mick Andrews, Ulf Karlson o Yrj\xc3\xb6 Vesterinen. Dotat d\'una gran corpul\xc3\xa8ncia i amb una al\xc3\xa7ada d\'1,87 m, el pilotatge de Lampkin destacava pel seu \xc3\xadmpetu i temeritat. De fet, el f\xc3\xadsic de Lampkin va emp\xc3\xa8nyer anys a venir l\'empresa Bultaco a desenvolupar la nova Sherpa T de 325 cc, ja que la cl\xc3\xa0ssica de 250 cc "se li feia petita"._NEWLINE_Lampkin es va retirar de la competici\xc3\xb3 professional el 1983. Des d\'aleshores fou un reeixit home de negocis i entre d\'altres regent\xc3\xa0 un pub a Greenhow Hill, un restaurant, un concessionari d\'autom\xc3\xb2bils i un quiosc a Silsden. Quan les seves obligacions li ho permetien, li agradava practicar el golf. La seva resid\xc3\xa8ncia habitual era a Keighley, prop de Silsden, on el seu pare i germans regentaven una empresa familiar d\'enginyeria industrial._NEWLINE_Casat amb Isabel, tenia dos fills que tamb\xc3\xa9 han destacat en l\'esport del motociclisme: Dougie, nascut el 1976 i 7 vegades campi\xc3\xb3 del m\xc3\xb3n de trial i Harry, nascut el 1978. Sovint, els negocis de Martin li permeteren d\'acompanyar arreu del m\xc3\xb3n el seu fill Dougie, per al qual va fer de "motxiller" en moltes ocasions, col\xc2\xb7laborant al seu \xc3\xa8xit espectacular en aquest esport. El seu nebot, John Lampkin, tamb\xc3\xa9 va destacar en les competicions internacionals de trial durant la d\xc3\xa8cada de 1980._NEWLINE_Martin Lampkin es va morir a 65 anys, v\xc3\xadctima d\'un c\xc3\xa0ncer.\n_START_SECTION_\nTraject\xc3\xb2ria esportiva\n_START_PARAGRAPH_\nEl pare de Martin va entrar a treballar a la f\xc3\xa0brica de munici\xc3\xb3 BSA durant la Segona Guerra Mundial. Aquesta empresa va passar a fabricar motocicletes un cop acabada la guerra._NEWLINE_El germ\xc3\xa0 gran de Martin, Arthur, va ser el primer de la fam\xc3\xadlia a destacar en l\'esport de la motocicleta i es va convertir en el pilot oficial m\xc3\xa9s jove de BSA. El segon germ\xc3\xa0, Alan, el va seguir ben aviat. Martin va viure doncs l\'ambient de la competici\xc3\xb3 des de ben petit. _NEWLINE_Aviat va comen\xc3\xa7ar a competir en trial, motocr\xc3\xb2s i enduro, obtenint molt bons resultats en totes aquestes disciplines (va disputar la seva primera cursa l\'u de gener de 1967 amb una BSA 250, acabant tercer en la categoria de debutants). Aquells primers anys va pilotar motocicletes BSA, Greeves, Husqvarna i Suzuki, esdevenint pilot oficial de l\'importador brit\xc3\xa0nic d\'aquesta marca japonesa. _NEWLINE_Quan Suzuki va decidir abandonar el seu projecte de moto de trial, els seus pilots van passar a c\xc3\xb3rrer per Comerford, l\'importador de Bultaco per al Regne Unit. Quan Lampkin es va estrenar en competici\xc3\xb3 amb la Bultaco Sherpa T al Scott Trial, malgrat trencar la palanca de canvis va aconseguir acabar en tercera posici\xc3\xb3. Gr\xc3\xa0cies a aquesta proesa, Lampkin fou convidat per l\'empresa catalana al "Trial de Sant Antoni", una prova d\'entrenament que organitzava sovint l\'amo de la f\xc3\xa0brica, Francesc Xavier Bult\xc3\xb3 (Don Paco), a la seva finca de Sant Antoni a Cunit (Baix Pened\xc3\xa8s). Amb Don Paco com a testimoni, Lampkin va guanyar aquell trial, competint entre d\'altres contra el gran campi\xc3\xb3 Sammy Miller. Tot seguit, Martin Lampkin fou fitxat per Bultaco i va c\xc3\xb3rrer unes quantes proves del Campionat Europeu de 1971, i ja tot el campionat sencer el 1972.\n_START_SECTION_\nL\'amistat amb Rathmell\n_START_PARAGRAPH_\nEn aquella \xc3\xa8poca, el seu amic Malcolm Rathmell era tamb\xc3\xa9 pilot oficial de Bultaco. Viatjaven junts arreu, i entre ells dos va n\xc3\xa9ixer una sana rivalitat que els esperonava a superar-se constantment. Sovint entrenaven junts, tot i que tenien estils de conducci\xc3\xb3 molt diferents. D\'una banda, l\'estil acurat i lent de Rathmell, de l\'altra, la conducci\xc3\xb3 brutal, r\xc3\xa0pida i fogosa de Lampkin.\n_START_SECTION_\nL\'era Vesterinen\n_START_PARAGRAPH_\nEls seg\xc3\xbcents tres anys el fin\xc3\xa8s Vesterinen va respondre amb un \'hat trick\', aconseguint tres t\xc3\xadtols mundials consecutius. Lampkin va ser tercer el 1976, quart el 1977 i subcampi\xc3\xb3 el 1978, a nom\xc3\xa9s dos punts del fin\xc3\xa8s. Aquell any Lampkin va guanyar els Sis Dies d\'Esc\xc3\xb2cia de Trial (Scottish Six Days Trial o SSDT) per tercer any consecutiu, m\xc3\xa9s l\'Scott Trial i el campionat brit\xc3\xa0nic per segona vegada. La rivalitat entre Lampkin i Vesterinen va ser sonada, amb certs moments de tibantor, per\xc3\xb2 al final van arribar a establir una bona relaci\xc3\xb3._NEWLINE_L\'any 1979, Lampkin va acabar segon als SSDT darrere Malcolm Rathmell, a nom\xc3\xa9s dos punts de dist\xc3\xa0ncia (69-71).\n_START_SECTION_\nLa fi de Bultaco\n_START_PARAGRAPH_\nBultaco va comen\xc3\xa7ar 1980 en crisi profunda, i Lampkin es va veure emp\xc3\xa8s a renunciar a seguir corrent amb la Sherpa, la moto art\xc3\xadfex dels seus majors \xc3\xa8xits. Nom\xc3\xa9s 10 dies abans dels SSDT va acceptar a contracor l\'oferta de la marca italiana SWM. Amb aquesta moto (equipada amb motor austr\xc3\xadac Rotax) va guanyar el campionat brit\xc3\xa0nic d\'aquell any, per\xc3\xb2 l\'experi\xc3\xa8ncia no va fructificar. La moto no l\'acabava de conv\xc3\xa8ncer i amb el temps havia anat perdent la motivaci\xc3\xb3 d\'abans. Despr\xc3\xa9s d\'uns anys d\'anar trampejant amb la SWM i alguna provatura amb Fantic i amb Montesa (contractat per l\'importador brit\xc3\xa0nic, Jim Sandiford), veient que la seva \xc3\xa8poca ja havia passat es va retirar definitivament de la competici\xc3\xb3 el 1983, concretament despr\xc3\xa9s de la darrera prova del campionat brit\xc3\xa0nic, el Red Rose Trial._NEWLINE_Segons Lampkin, mai no s\'havia sentit tan b\xc3\xa9 com quan corria per a Bultaco, on Don Paco era l\'\xc3\xa0nima de l\'empresa i els pilots eren tractats amb molt d\'afecte. En una entrevista explicava que els anys que va guanyar la prova catalana del Campionat del M\xc3\xb3n, el Trial de Sant Lloren\xc3\xa7 (celebrat anualment pels volts del Parc Natural de Sant Lloren\xc3\xa7 del Munt, al Vall\xc3\xa8s) era rebut a la f\xc3\xa0brica de Sant Adri\xc3\xa0 del Bes\xc3\xb2s amb tots els honors, com un heroi.'